Shabon Nabiyev Qiziltepa tumaniga 25 yildan buyon hokimlik qilib kelgan. Foto: Qiziltepa tumani hokimligi matbuot xizmati Qariyb 25 yil davomida Navoiy viloyati Qiziltepa tumani hokimi vazifasida ishlab kelgan Shabon Nabiyev vazifasidan ozod etilgani aytilmoqda. Kun.uz manbasi ushbu xabarni tasdiqladi. Shabon Nabiyev O‘zbekistonda eng ko‘p muddatga tuman rahbari bo‘lgan hokimlardan biri hisoblanadi. U 1998 yildan beri ushbu lavozimda faoliyat yuritib kelayotgandi. “Zarafshan Golden Group” kompaniyasi ta’sischisi, senator Ulug‘bek Fayziyev tumanning yangi rahbariga aylandi. Shuningdek, ijtimoiy tarmoqlarda viloyatning Navoiy viloyatining ayrim tuman va shaharlari hokimlari ham o‘zgarishi haqida xabarlar tarqalgan. 8 noyabr kuni 2016 yildan buyon Navoiy viloyati hokimi sifatida ishlab kelayotgan Qobul Tursunov “sog‘ligi davolanish talab etgani” sababli vazifasidan ozod etilgan hamda ushbu lavozimni Toshkent shahar davlat soliq boshqarmasi boshlig‘i Normat Tursunov egallagandi.